PMIndiaData/PMIndiaSum huggingface dataset:
ସ୍ୱିଡେନ ଏବଂ ଯୁକ୍ତରାଜ୍ୟ ଗସ୍ତ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

ସ୍ୱିଡେନ ଏବଂ ଯୁକ୍ତରାଜ୍ୟ ଗସ୍ତ ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ବିବୃତି ନିମ୍ନରେ ଦିଆଗଲା । “17-20 ଏପ୍ରିଲ 2018 ରେ ଦ୍ୱିପାକ୍ଷିକ ବୈଠକ ଏବଂ ଭାରତ-ନର୍ଡିକ ଶିଖର ସମ୍ମିଳନୀ ଏବଂ ରାଜ୍ୟଗୋଷ୍ଠୀ ସରକାରୀ ମୁଖ୍ୟମାନଙ୍କ ବୈଠକରେ ଯୋଗ ଦେବା ଲାଗି ମୁଁ ସ୍ୱିଡେନ ଏବଂ ଯୁକ୍ତରାଜ୍ୟ ଗସ୍ତରେ ଯାଉଛି । ସ୍ୱିଡେନ ପ୍ରଧାନମନ୍ତ୍ରୀ ଷ୍ଟିଫାନ ଲୋଫୱେନଙ୍କ ନିମନ୍ତ୍ରଣକ୍ରମେ ମୁଁ 17 ଏପ୍ରିଲରେ ଷ୍ଟକହୋମ ଗସ୍ତ କରିବି । ସ୍ୱିଡେନକୁ ଏହା ମୋର ପ୍ରଥମ ଗସ୍ତ । ଭାରତ ଏବଂ ସ୍ୱିଡେନ ମଧ୍ୟରେ ଉଦାର ଏବଂ ବନ୍ଧୁତ୍ୱପୂର୍ଣ୍ଣ ସମ୍ପର୍କ ରହିଛି । ଏକ ମୁକ୍ତ, ସାମଗ୍ରୀକ ଏବଂ ନିୟମ ଆଧାରିତ ବିଶ୍ୱବ୍ୟବସ୍ଥା ଲାଗି ପ୍ରତିବଦ୍ଧତା ଏବଂ ଗଣତାନ୍ତ୍ରିକ ମୂଲ୍ୟବୋଧ ଉପରେ ଆମର ଭାଗିଦାରୀ ଆଧାରିତ । ଆମର ବିକାଶମୂଳକ କାର୍ଯ୍ୟକ୍ରମରେ ସ୍ୱିଡେନ ଏକ ଗୁରୁତ୍ୱପୂର୍ଣ୍ଣ ଅଂଶୀଦାର । ପ୍ରଧାନମନ୍ତ୍ରୀ ଲୋଫୱେନ ଏବଂ ମୁଁ ଏହି ଅବସରରେ ଉଭୟ ରାଷ୍ଟ୍ରର ବ୍ୟବସାୟିକ ନେତୃତ୍ୱବୃନ୍ଦଙ୍କ ସହ ଆଲୋଚନା କରିବୁ । ଆମେ ବାଣିଜ୍ୟ ଓ ନିବେଶ, ଉଦ୍ଭାବନ, ବିଜ୍ଞାନ ଓ ପ୍ରଯୁକ୍ତି, ଦକ୍ଷତା ବିକାଶ, ସ୍ମାର୍ଟ ସିଟି, ସ୍ୱଚ୍ଛ ଶକ୍ତି, ଡିଜିଟାଲକରଣ ଏବଂ ସ୍ୱାସ୍ଥ୍ୟ ଉପରେ ଗୁରୁତ୍ୱାରୋପ କରି ଭବିଷ୍ୟତ ସହଯୋଗର ମାର୍ଗଚିତ୍ର/ରୋଡମେପ ଆଲୋଚନା ମାଧ୍ୟମରେ ନିର୍ଦ୍ଧାରଣ କରିବୁ । ସ୍ୱୀଡେନର ରାଜା ମହାମହିମ କିଙ୍ଗ କାର୍ଲ ଷୋଡ଼ଶ ଗୁସ୍ତାଫାଙ୍କ ସହିତ ମଧ୍ୟ ମୋର ସାକ୍ଷାତ କରିବାର କାର୍ଯ୍ୟକ୍ରମ ରହିଛି । ଭାରତ ଏବଂ ସ୍ୱିଡେନ ମିଳିତ ଭାବେ 17 ଏପ୍ରିଲରେ ଷ୍ଟକହୋମଠାରେ ଫିନଲାଣ୍ଡ, ନରୱେ, ଡେନମାର୍କ ଏବଂ ଆଇସଲାଣ୍ଡର ପ୍ରଧାନମନ୍ତ୍ରୀମାନଙ୍କ ସହିତ “ଭାରତ-ନର୍ଡିକ ଶିଖର ସମ୍ମିଳନୀ”ର ଆୟୋଜନ କରିବେ । ସ୍ୱଚ୍ଛ ପ୍ରଯୁକ୍ତି, ପରିବେଶଗତ ସମସ୍ୟାର ସମାଧାନ, ବନ୍ଦର ଆଧୁନିକୀକରଣ, ଶୀତଳଭଣ୍ଡାର-ଶୃଙ୍ଖଳା, ଦକ୍ଷତା ବିକାଶ ଏବଂ ନବସୃଜନ/ଉଦ୍ଭାବନ ଆଦି କ୍ଷେତ୍ରରେ ସଫଳତା ପାଇଁ ନର୍ଡିକ ରାଷ୍ଟ୍ରଗୁଡ଼ିକ ବିଶ୍ୱସ୍ତରରେ ପ୍ରସିଦ୍ଧି ହାସଲ କରିଛନ୍ତି । ଭାରତର ରୂପାନ୍ତରଣ ପାଇଁ ଆମର ସଂକଳ୍ପ ଖୁବ ଭଲ ଭାବେ ନର୍ଡିକ ଦକ୍ଷତା ସହିତ ମେଳ ଖାଉଛି । 18 ଏପ୍ରିଲ 2018ରେ ପ୍ରଧାନମନ୍ତ୍ରୀ ଥେରେସା ମେ’ଙ୍କ ନିମନ୍ତ୍ରଣ କ୍ରମେ ମୁଁ ଲଣ୍ଡନ ଗସ୍ତ କରିବି । ନଭେମ୍ବର 2015ରେ ମୁଁ ଶେଷ ଥର ଲାଗି ଯୁକ୍ତରାଜ୍ୟ ଗସ୍ତରେ ଯାଇଥିଲି । ଭାରତ ଏବଂ ଯୁକ୍ତରାଜ୍ୟ ମଧ୍ୟରେ ଦୃଢ଼ ଐତିହାସିକ ସମ୍ପର୍କରେ ବନ୍ଧା ଏକ ଆଧୁନିକ ଭାଗିଦାରୀ ରହିଛି । ଏହି ବୃଦ୍ଧିପାଉଥିବା ଦ୍ୱିପାକ୍ଷିକ ସମ୍ପର୍କକୁ ଏକ ନୂତନ ଗତି ପ୍ରଦାନ କରିବା ଲାଗି ମୋର ଲଣ୍ଡନ ଗସ୍ତ ଦୁଇ ଦେଶ ପାଇଁ ଏକ ନୂଆ ସୁଯୋଗ ଆଣିଛି । ସ୍ୱାସ୍ଥ୍ୟସେବା, ନବସୃଜନ/ଉଦ୍ଭାବନ, ଡିଜିଟାଲକରଣ, ବୈଦ୍ୟୁତିକ ପରିବହନ, ସ୍ୱଚ୍ଛ ଶକ୍ତି ଏବଂ ସାଇବର ନିରାପତ୍ତା କ୍ଷେତ୍ରରେ ଭାରତ-ଯୁକ୍ତରାଜ୍ୟ ଭାଗିଦାରୀକୁ ସମ୍ପ୍ରସାରଣ କରିବା ପ୍ରତି ମୁଁ ଗୁରୁତ୍ୱ ଦେବି । “ଜୀବନ୍ତ ସେତୁ” ବିଷୟବସ୍ତୁ ଅନ୍ତର୍ଗତ ଭାରତ-ଯୁକ୍ତରାଜ୍ୟ ବହୁପକ୍ଷୀୟ ସମ୍ପର୍କକୁ ସମୃଦ୍ଧ କରିଥିବା ସମାଜର ବିଭିନ୍ନ ବର୍ଗର ଲୋକମାନଙ୍କୁ ଭେଟିବା ଲାଗି ମୋତେ ସୁଯୋଗ ମିଳିବ । ମୋର ମଧ୍ୟ ବ୍ରିଟେନ ମହାରାଣୀଙ୍କୁ ଭେଟିବାର କାର୍ଯ୍ୟକ୍ରମ ରହିଛି । ଅର୍ଥନୈତିକ ଭାଗିଦାରୀର ନୂଆ ଆଭିମୁଖ୍ୟ ନେଇ କାର୍ଯ୍ୟ କରୁଥିବା ଦୁଇ ଦେଶର ସିଇଓମାନଙ୍କ ସହିତ ମଧ୍ୟ ମୋର ବିସ୍ତୃତ ଭାବେ ଆଲୋଚନା କରିବାର କାର୍ଯ୍ୟକ୍ରମ ରହିଛି । ଲଣ୍ଡନରେ ଏକ ଆୟୁର୍ବେଦ ଉତ୍କର୍ଷ କେନ୍ଦ୍ରର ଶୁଭାରମ୍ଭ ଏବଂ ଯୁକ୍ତରାଜ୍ୟକୁ ଆନ୍ତର୍ଜାତିକ ସୌର ମେଂଟର ନୂତନ ସଦସ୍ୟ ଭାବେ ସାମିଲ କରିବାର କାର୍ଯ୍ୟକ୍ରମ ମଧ୍ୟ ରହିଛି । 19 ଏବଂ 20 ଏପ୍ରିଲରେ ଯୁକ୍ତରାଜ୍ୟ ପକ୍ଷରୁ ଆୟୋଜନ କରାଯାଉଥିବା ରାଜ୍ୟଗୋଷ୍ଠୀ ସରକାରୀ ମୁଖ୍ୟମାନଙ୍କ ବୈଠକରେ ମୁଁ ଯୋଗଦେବାର କାର୍ଯ୍ୟକ୍ରମ ରହିଛି । ଏହି ଅବସରରେ ମାଲଟା ଦେଶ ରାଜ୍ୟଗୋଷ୍ଠୀ ରାଷ୍ଟ୍ରସମୂହର ନୂତନ ସଦସ୍ୟ ଭାବେ ଯୋଗଦେବ । ରାଜ୍ୟଗୋଷ୍ଠୀ ଏପରି ଏକ ଅଭିନବ ବହୁପକ୍ଷୀୟ ଗୋଷ୍ଠୀ ଯାହା କେବଳ ଏହାର ବିକାଶଶୀଳ ସଦସ୍ୟ, ବିଶେଷ କରି କ୍ଷୁଦ୍ର ରାଷ୍ଟ୍ର ଏବଂ କ୍ଷୁଦ୍ର ଦ୍ୱୀପ ବିକାଶଶୀଳ ରାଷ୍ଟ୍ରଗୁଡ଼ିକୁ ଗୁରୁତ୍ୱପୂର୍ଣ୍ଣ ସହାୟତା ଯୋଗାଇ ଦେଉନାହିଁ; ବରଂ ବିକାଶମୂଳକ ପ୍ରସଙ୍ଗରେ ଏହାର ଏକ ଦୃଢ଼ ଆନ୍ତର୍ଜାତିକ ସ୍ୱର ହୋଇ ରହିଛି । ମୋର ବିଶ୍ୱାସ ଯେ ସ୍ୱିଡେନ ଏବଂ ଯୁକ୍ତରାଜ୍ୟକୁ ମୋର ଏହି ଗସ୍ତ ଏସବୁ ରାଷ୍ଟ୍ରଗୁଡ଼ିକ ସହ ଆମ ସମ୍ପର୍କ ବଢ଼ାଇବା ଦିଗରେ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିବ ।”
ମଣିପୁରରେ ବିକାଶମୂଳକ ପ୍ରକଳ୍ପଗୁଡ଼ିକର ଶୁଭାରମ୍ଭ କରିବା ସହିତ ଜନସଭାକୁ ସମ୍ବୋଧିତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମଣିପୁରରେ 750 କୋଟି ଟଙ୍କାର ବିଭିନ୍ନ ବିକାଶମୂଳକ ପ୍ରକଳ୍ପର ଶୁଭାରମ୍ଭ କରିଛନ୍ତି । ସେହିସବୁ କାର୍ଯ୍ୟକ୍ରମ ମଧ୍ୟରେ ଜାତୀୟ କ୍ରୀଡା ବିଶ୍ଵବିଦ୍ୟାଳୟ, 1000 ଅଙ୍ଗନୱାଡି କେନ୍ଦ୍ର ଏବଂ ଅନ୍ୟ କେତେଗୁଡିଏ ଗୁରୁତ୍ୱପୂର୍ଣ୍ଣ ପ୍ରକଳ୍ପ ଅନ୍ତର୍ଭୁକ୍ତ । ପ୍ରଧାନମନ୍ତ୍ରୀ ଲୁୱାଙ୍ଗପୋକ୍ପା ବହୁମୂଖୀ କ୍ରୀଡା ପରିସର, ରାଣୀ ଗାଇଡିନଲିଉ ପାର୍କ ଏବଂ ଅନ୍ୟ କେତେକ ଗୁରୁତ୍ୱପୂର୍ଣ୍ଣ ବିକାଶ ପ୍ରକଳ୍ପର ଶୁଭାରମ୍ଭ କରିଛନ୍ତି । ଏହି ଅବସରରେ ସେ ଲୁୱାଙ୍ଗପୋକ୍ପା ଏକ ଜନସଭାକୁ ସମ୍ବୋଧିତ କରିଛନ୍ତି । ଜନସଭାକୁ ସମ୍ବୋଧିତ କରି ପ୍ରଧାନମନ୍ତ୍ରୀ ରାଜ୍ୟ ସରକାରଙ୍କୁ ତାଙ୍କର ଗତ ଏକ ବର୍ଷର ସଫଳ କାର୍ଯ୍ୟ ସମ୍ପାଦନ ପାଇଁ ଅଭିନନ୍ଦନ ଜଣାଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଆଜି ଯେଉଁ ପ୍ରକଳ୍ପଗୁଡ଼ିକର ଶୁଭାରମ୍ଭ ହୋଇଛି ତାହା ରାଜ୍ୟର ଯୁବ ଗୋଷ୍ଠୀଙ୍କ ଆଶାଆକାଂକ୍ଷା ପୂରଣ କରିବ, ସେମାନଙ୍କୁ ନିଯୁକ୍ତି ଦେବ, ମହିଳାମାନଙ୍କୁ ସଶକ୍ତ କରିବ ଏବଂ ଯୋଗାଯୋଗକୁ ସୁଗମ କରିବ । ଜାତୀୟ କ୍ରୀଡା ବିଶ୍ଵବିଦ୍ୟାଳୟ ପ୍ରତିଷ୍ଠାର କାରଣ ହେଉଛି ରାଜ୍ୟର ଯୁବ ପ୍ରତିଭାମାନଙ୍କ କ୍ରୀଡା ଦକ୍ଷତା ବୃଦ୍ଧି କରିବା ଏବଂ ଉତ୍ତର-ପୂର୍ବାଞ୍ଚଳର କ୍ଷମତାର ବିକାଶ କରିବା । ଏହି ଅବସରରେ ସେ ମଣିପୁରର ଯୁବ ଗୋଷ୍ଠୀଙ୍କୁ “ଖେଲୋ ଭାରତ” ଉଦ୍ୟମରୁ ସର୍ବାଧିକ ଫାଇଦା ଉଠାଇବାକୁ ଆହ୍ଵାନ ଜଣାଇଥିଲେ । ନିକଟରେ ଅନୁଷ୍ଠିତ ଖେଲୋ ଭାରତ କ୍ରୀଡାରେ ମଣିପୁରର ଯୁବକମାନଙ୍କ ସାଫଲ୍ୟ ପାଇଁ ସେ ବଧେଇ ଜଣାଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ବହୁମୂଖୀ କ୍ରୀଡା କମ୍ପ୍ଲେକ୍ସ ସେମାନଙ୍କୁ ତାଲିମ ଏବଂ ପ୍ରତିଯୋଗିତାର ପର୍ଯ୍ୟାପ୍ତ ସୁଯୋଗ ପ୍ରଦାନ କରିବ । ପ୍ରଧାନମନ୍ତ୍ରୀ କହିଥିଲେ ଯେ, ମଣିପୁର ସମସ୍ତଙ୍କୁ ଦେଖାଇ ଦେଇଛି ଯେ, କ୍ରୀଡା କିଭଳି ଭାବେ ମହିଳାମାନଙ୍କୁ ସଶକ୍ତ କରିପାରେ । ମୀରାବାଈ ଚାନୁ ଏବଂ ସରିତା ଦେବୀଙ୍କ ସମେତ ରାଜ୍ୟର ପ୍ରସିଦ୍ଧ କ୍ରୀଡା ତାରକାମାନଙ୍କୁ ପ୍ରଶଂସା କରିଥିଲେ । ଏହି ପରିପ୍ରେକ୍ଷୀରେ ସେ 1000 ଅଙ୍ଗନୱାଡି କେନ୍ଦ୍ରର ଆଜି ଶିଳାନ୍ୟାସ କରିଛନ୍ତି । ନିକଟରେ ଆରମ୍ଭ ହୋଇଥିବା ଜାତୀୟ ପୌଷ୍ଟିକ ଅଭିଯାନ ସମ୍ପର୍କରେ ପ୍ରଧାନମନ୍ତ୍ରୀ ସୂଚନା ଦେଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, କେନ୍ଦ୍ର ସରକାର ଉତ୍ତର-ପୂର୍ବାଞ୍ଚଳ ପାଇଁ “ପରିବହନ ଦ୍ଵାରା ପରିବର୍ତ୍ତନ” ଲକ୍ଷ୍ୟ ଧାର୍ଯ୍ୟ କରିଛନ୍ତି । ଭାରତ ବିକାଶର ଇଞ୍ଜିନ ଏବେ ଉତ୍ତର-ପୂର୍ବାଞ୍ଚଳ କ୍ଷେତ୍ର ହେବାକୁ ଯାଉଛି । ଦେଶର ଅନ୍ୟ ଭାଗ ସହ ବିକାଶ ଧାରାକୁ ସମାନ କରିବା ଉଦ୍ଦେଶ୍ୟରେ ଉତ୍ତର-ପୂର୍ବାଞ୍ଚଳର ସମସ୍ତ ସ୍ଵତନ୍ତ୍ର ଆବଶ୍ୟକତା ସରକାର ପୂରଣ କରୁଛନ୍ତି । ସେ ନିଜେ ଗତ 4 ବର୍ଷ ମଧ୍ୟରେ ଉତ୍ତର-ପୂର୍ବାଞ୍ଚଳକୁ 25 ଥର ଗସ୍ତ କରିଛନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଏହି କ୍ଷେତ୍ରର ଭିତ୍ତିଭୂମି ବିକାଶ ନିମନ୍ତେ କେନ୍ଦ୍ର ସରକାର ବିପୁଳ ଗୁରୁତ୍ଵ ପ୍ରଦାନ କରିଛନ୍ତି । ଏହି କ୍ଷେତ୍ର ସହ ସଡକ ଓ ରେଳ ସଂଯୋଗ ସ୍ଥାପନ ନିମନ୍ତେ ନିଆଯାଇଥିବା ପଦକ୍ଷେପ ସମ୍ପର୍କରେ ସେ ସୁଚାଇଥିଲେ । ରାଜ୍ୟ ସରକାରଙ୍କ ଜନ କୈନ୍ଦ୍ରିକ କାର୍ଯ୍ୟକ୍ରମକୁ ପ୍ରଧାନମନ୍ତ୍ରୀ ଭୂୟସୀ ପ୍ରସଂଶା କରିଥିଲେ । ସେଥିମଧ୍ୟରେ ଜନସାଧାରଣଙ୍କ ସମସ୍ୟା ସମାଧାନ ଏବଂ ଭାବ ବିନିମୟ ସାମିଲ । ପ୍ରଧାନମନ୍ତ୍ରୀ ଏହି ଅବସରରେ ସ୍ମରଣ କରାଇଦେଇଥିଲେ ଯେ, 1944 ମସିହା ଏପ୍ରିଲ ମାସରେ ସୁଭାଷ ଚନ୍ଦ୍ର ବୋଷଙ୍କ ଆଇଏନଏ ମଣିପୁରଠାରୁ ହିଁ ସ୍ଵାଧିନତାର ବିଗୁଲ ବଜାଇଥିଲେ । ସେହିଭଳି ନୂତନ ଭାରତର ଅଭ୍ୟୁତ୍ଥାନରେ ମଣିପୁର ଏକ ଗୁରୁତ୍ଵପୂର୍ଣ୍ଣ ଭୂମିକା ଗ୍ରହଣ କରିବାକୁ ନିଷ୍ପତ୍ତି କରିଛି ବୋଲି ପ୍ରଧାନମନ୍ତ୍ରୀ ସୂଚାଇଥିଲେ ।
ଭୋପାଳ ବଦଳରେ ସିହୋର ଜିଲ୍ଲାରେ ଜାତୀୟ ମାନସିକ ସ୍ୱାସ୍ଥ୍ୟ ପୁନର୍ବାସ ସଂସ୍ଥାନ ଖୋଲିବା ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ମଧ୍ୟପ୍ରଦେଶର ଭୋପାଳ ବଦଳରେ ସିହୋର ଜିଲ୍ଲାରେ ଜାତୀୟ ମାନସିକ ସ୍ୱାସ୍ଥ୍ୟ ପୁନର୍ବାସ ସଂସ୍ଥାନ (NIMHR) ଖୋଲିବା ପ୍ରସ୍ତାବକୁ ମଞ୍ଜୁରି ଦେଇଛନ୍ତି । କ୍ୟାବିନେଟ ଏଥିପାଇଁ 16 ମେ, 2018ରେ ନିଆଯାଇଥିବା ନିଜ ନିଷ୍ପତ୍ତିରେ ଆଂଶିକ ସଂଶୋଧନ କରିଛନ୍ତି । ପୂର୍ବରୁ ଏହି ସଂସ୍ଥାନ ଭୋପାଳରେ ଖୋଲାଯିବା ଲାଗି ନିଷ୍ପତ୍ତି ହୋଇଥିଲା । ଲାଭ : ସିହୋରରେ ହେବାକୁ ଥିବା ଏନଆଇଏମଏଚଆର ଦେଶରେ ମାନସିକ ସ୍ୱାସ୍ଥ୍ୟ ପୁନର୍ବାସ କ୍ଷେତ୍ରରେ ଏହି ଧରଣର ପ୍ରଥମ ସଂସ୍ଥାନ ହେବ । ଏହା ମାନସିକ ସ୍ୱାସ୍ଥ୍ୟ ପୁନର୍ବାସ କ୍ଷେତ୍ରରେ ମାନବ ସମ୍ବଳ ଏବଂ ଗବେଷଣା ଲାଗି ଉତ୍କର୍ଷ ଏବଂ ସାମର୍ଥ୍ୟ ବିକାଶ କେନ୍ଦ୍ର ଭାବେ କାର୍ଯ୍ୟ କରିବ ଏବଂ ମାନସିକ ରୋଗଗ୍ରସ୍ତ ଲୋକଙ୍କୁ ପ୍ରଭାବୀ ପୁନର୍ବାସ ଲାଗି ଉନ୍ନତ ମଡେଲର ପରାମର୍ଶ ଦେବ ।
ମାନିଲାରେ ପଞ୍ଚଦଶ(15th) ଆସିଆନ-ଭାରତ ଶିଖର ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ଉଦଘାଟନୀ ବକ୍ତବ୍ୟ(ନଭେମ୍ବର 14, 2017)

ମହାମହିମ ରାଷ୍ଟ୍ରପତି ଦୁତେର୍ତେ ମହାନୁଭବମାନେ ମାନନୀୟ ରାଷ୍ଟ୍ରପତି, ଆସିଆନ ପ୍ରତିଷ୍ଠା ହେବାର 50ତମ ବର୍ଷ ପୂର୍ତ୍ତିର ଐତିହାସିକ ମୁହୂର୍ତ୍ତରେ ମାନିଲାକୁ ମୋର ପ୍ରଥମ ଗସ୍ତ ପାଇଁ ମୁଁ ଆନନ୍ଦ ଅନୁଭବ କରୁଛି । ଆମେ ମଧ୍ୟ ଆସିଆନ-ଭାରତ ବାର୍ତ୍ତାଳାପ ସହଭାଗୀତାର 25 ବର୍ଷ ପୂର୍ତ୍ତି ପାଳନ କରୁଛୁ । ଏହି ଗୁରୁତ୍ୱପୂର୍ଣ୍ଣ ବର୍ଷରେ ଆସିଆନର ସଫଳ ପରିଚାଳନା ପାଇଁ ମୁଁ ଫିଲିଫାଇନ୍ସକୁ ସାଧୁବାଦ ଜଣାଉଛି ଏବଂ ସମ୍ମିଳନୀର ଚମତ୍କାର ଆୟୋଜନ କରିଥିବାରୁ ମାନନୀୟ ରାଷ୍ଟ୍ରପତିଙ୍କୁ ଧନ୍ୟବାଦ ଜଣାଉଛି । ଆସିଆନ-ଭାରତ ଭାଗିଦାରୀକୁ ଆହୁରି ସୁଦୃଢ଼ କରିବା ଲାଗି ରାଷ୍ଟ୍ର ସଂଯୋଜକ ଭାବେ ଭିଏତନାମର ଯୋଗଦାନ ନିମନ୍ତେ ମୁଁ ଭିଏତନାମର ମାନନୀୟ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ଜଣାଉଛି । ମହାନୁଭବମାନେ, ଆସିଆନର ଏହି ଉଲ୍ଲେଖନୀୟ ଯାତ୍ରା ଉତ୍ସବ ପାଳନ ଅପେକ୍ଷା ବାସ୍ତବ ଭାବେ ପ୍ରତିଫଳନଯୋଗ୍ୟ ଅଟେ । ଏହି ଐତିହାସିକ ମୁହୂର୍ତ୍ତରେ, ମୋର ବିଶ୍ୱାସ ଯେ ଗୋଟିଏ ଲକ୍ଷ୍ୟ, ଗୋଟିଏ ପରିଚୟ ଏବଂ ଗୋଟିଏ ସ୍ୱାଧୀନ ସମୂହ ଭାବେ ଆସିଆନ ଆହୁରି ସମର୍ପିତ ହୋଇ କାର୍ଯ୍ୟ କରିବ । ଆସିଆନ ଚତୁଃପାଶ୍ୱର୍ରେ ଭାରତର ଏକ୍ଟ ଇଷ୍ଟ ନୀତି ରୂପ ନେଇଛି ଏବଂ ଭାରତ-ପ୍ରଶାନ୍ତ ମହାସାଗର କ୍ଷେତ୍ରରେ ଆଂଚଳିକ ସୁରକ୍ଷା ଢାଂଚାକୁ ନେଇ ଏହା କେନ୍ଦ୍ରୀଭୂତ ହୋଇଛି । ତିନୋଟି ଗୁରୁତ୍ୱପୂର୍ଣ୍ଣ ସ୍ତମ୍ଭ ରାଜନୈତିକ-ସୁରକ୍ଷା, ଆର୍ଥିକ ଏବଂ ସାଂସ୍କୃତିକ ଭାଗିଦାରୀ ଦିଗରେ ତୃତୀୟ ଆସିଆନ-ଭାରତ କାର୍ଯ୍ୟ ଯୋଜନା ଅଧୀନରେ ସହଯୋଗ ଲାଗି ଆମର ବିସ୍ତୃତ କାର୍ଯ୍ୟସୂଚୀ ଯଥେଷ୍ଟ ଅଗ୍ରଗତି ହାସଲ କରିଛି । ମହାନୁଭବମାନେ, ହଜାର ହଜାର ବର୍ଷ ପୂର୍ବେ ଭାରତ ଏବଂ ଆସିଆନ ରାଷ୍ଟ୍ରଗୁଡ଼ିକ ମଧ୍ୟରେ ସାମୁଦ୍ରିକ ଯୋଗାଯୋଗ ଅତୀତରେ ଆମ ବାଣିଜ୍ୟ ସମ୍ପର୍କକୁ ସଶକ୍ତ କରିଥିଲା ଏବଂ ଏବେ ଏହାକୁ ଆହୁରି ସୁଦୃଢ଼ କରିବା ଦିଗରେ ଆମକୁ ନିକଟତର ହୋଇ କାର୍ଯ୍ୟ କରିବାକୁ ହେବ । କ୍ଷେତ୍ରୀୟ ସ୍ୱାର୍ଥ ଏବଂ ଏହାର ଶାନ୍ତିପୂର୍ଣ୍ଣ ବିକାଶକୁ ସର୍ବଶ୍ରେଷ୍ଠ ମାନ୍ୟତା ପ୍ରଦାନ କରୁଥିବା ନିୟମ ଆଧାରିତ ଆଂଚଳିକ ସୁରକ୍ଷା ଲକ୍ଷ୍ୟ ହାସଲ ଦିଗରେ ଆସିଆନକୁ ସ୍ଥିର ସହଯୋଗ ଯୋଗାଇ ଦେବା ପାଇଁ ଭାରତ ଆଶ୍ୱାସନା ଦେଉଛି । ଆତଙ୍କବାଦ ଏବଂ ହିଂସାତ୍ମକ ଉଗ୍ରବାଦ ବିରୋଧରେ ଆମେ ବ୍ୟକ୍ତିଗତ ଭାବେ ଖୁବ ପରିଶ୍ରମର ସହ ଲଢ଼େଇ କରିଛୁ । ଏହି ଗୁରୁତ୍ୱପୂର୍ଣ୍ଣ କ୍ଷେତ୍ରରେ ସହଯୋଗକୁ ତ୍ୱରାନ୍ୱିତ କରିବା ଦ୍ୱାରା ଆମେ ମିଳିତ ଭାବେ ଏହି ଆହ୍ୱାନର ମୁକାବିଲା ପାଇଁ ସମୟ ଆସିଛି । ମହାନୁଭବମାନେ, ଆମର 25ତମ ବର୍ଷ ପୂର୍ତ୍ତି ସମାରୋହକୁ ଉପଯୁକ୍ତ ବିଷୟବସ୍ତୁ ‘ସହଭାଗୀ ମୂଲ୍ୟବୋଧ, ସାଧାରଣ ଲକ୍ଷ୍ୟ’ ସହ ଆମେ ସଂଖ୍ୟାଧିକ ସ୍ମାରକୀ ଗତିବିଧି ମାଧ୍ୟମରେ ମିଳିତ ଭାବେ ପାଳନ କରୁଛୁ । ମୁଁ ସ୍ମରଣୀୟ ବର୍ଷର ଉଚିତ ପରିଣତି ଏବଂ 25 ଜାନୁଆରୀ 2018ରେ ନୂଆଦିଲ୍ଲୀଠାରେ ଅନୁଷ୍ଠିତ ହେବାକୁ ଥିବା ଭାରତ-ଆସିଆନ ସ୍ଵତନ୍ତ୍ର ସ୍ମାରକୀ ସମ୍ମିଳନୀରେ ଆପଣମାନଙ୍କୁ ସ୍ୱାଗତ ଜଣାଇବା ପାଇଁ ଆଗ୍ରହର ସହ ଅପେକ୍ଷା କରିଛି । ଭାରତର 69ତମ ସାଧାରଣତନ୍ତ୍ର ଦିବସ ସମାରୋହରେ ମୁଖ୍ୟ ଅତିଥି ଭାବେ ଆସିଆନ ନେତାମାନଙ୍କୁ ସ୍ୱାଗତ ଜଣାଇବା ଲାଗି ଭାରତର 125 କୋଟି ଦେଶବାସୀ ଆଗ୍ରହର ସହ ଅପେକ୍ଷା କରିବସିଛନ୍ତି । ଆପଣମାନଙ୍କ ସାଧାରଣ ସ୍ୱପ୍ନକୁ ବାସ୍ତବ ରୂପ ଦେବା ଲାଗି କାର୍ଯ୍ୟ କରିବା ନିମନ୍ତେ ମୁଁ ଆଗ୍ରହୀ । ଧନ୍ୟବାଦ ।
ଭାରତ ସରକାରଙ୍କ ନିର୍ଦ୍ଦେଶକ, ଉପସଚିବମାନଙ୍କ ସହ ମତ ବିନିମୟ କାର୍ଯ୍ୟକ୍ରମ;

କାର୍ଯ୍ୟାଳୟରେ ସୀମିତ ନ ରହି ଖୋଲା ମନରେ ଓ ସୃଜନାତ୍ମକ ଢ଼ଙ୍ଗରେ ପ୍ରଶାସନିକ କାର୍ଯ୍ୟ ତୁଲାଇବାକୁ ପ୍ରଧାନମନ୍ତ୍ରୀଙ୍କ ପରାମର୍ଶ 2022 ସୁଦ୍ଧା ଏକ ନୂଆ ଭାରତ ନିର୍ମାଣ ଦିଗରେ ସମର୍ପିତ ଭାବେ ବ୍ରତୀ ହେବାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କେନ୍ଦ୍ର ସରକାରଙ୍କ ଅଧିନରେ କାର୍ଯ୍ୟରତ ବରିଷ୍ଠ ଅଧିକାରୀମାନଙ୍କୁ ଆହ୍ୱାନ ଦେଇଛନ୍ତି । ଅଫିସର 4 କାନ୍ଥ ମଧ୍ୟରେ ସୀମିତ ନ ରହି ଏକ ଆଧୁନିକ ଭାରତ ଗଠନ ଦିଗରେ ଖୋଲା ମନରେ କାର୍ଯ୍ୟ କରିବାକୁ ସେ ପରାମର୍ଶ ଦେଇଛନ୍ତି । ନୂଆଦିଲ୍ଲୀଠାରେ ଭାରତ ସରକାରଙ୍କ ବିଭିନ୍ନ ବିଭାଗ ଓ ମନ୍ତ୍ରଣାଳୟର ନିର୍ଦ୍ଦେଶକ ଓ ଉପସଚିବମାନଙ୍କ ସହ ମତ ବିନିମୟ କାଳରେ ପ୍ରଧାନମନ୍ତ୍ରୀ ଏହା କହିଛନ୍ତି । 380 ଜଣ ନିର୍ଦ୍ଦେଶକ ଏବଂ ଉପସଚିବଙ୍କୁ 4ଟି ଦଳରେ ବିଭକ୍ତ କରାଯାଇଥିଲା ଏବଂ ପ୍ରତ୍ୟେକ ଗୋଷ୍ଠୀ ପ୍ରଧାନମନ୍ତ୍ରୀଙ୍କ ସହ ବିଭିନ୍ନ ପ୍ରଶାସନିକ ପ୍ରସଙ୍ଗ ଉପରେ ମୁକ୍ତ ଭାବେ ମତ ବିନିମୟ କରିଥିଲେ । ଚଳିତ ମାସରେ ଏହିସବୁ ଗୋଷ୍ଠୀ ପର୍ଯ୍ୟାୟକ୍ରମେ ମତ ବିନିମୟ କାର୍ଯ୍ୟକ୍ରମରେ ଭାଗ ନେଇଥିବା ବେଳେ ଗତକାଲି ଅନ୍ତିମ ପର୍ଯ୍ୟାୟ ମତ ବିନିମୟ କାର୍ଯ୍ୟକ୍ରମ ଆୟୋଜିତ ହୋଇଥିଲା । ପ୍ରଧାନମନ୍ତ୍ରୀ ପ୍ରତ୍ୟେକ ଗୋଷ୍ଠୀ ସହ ପାଖାପାଖି 2 ଘଣ୍ଟା ଧରି ମତ ବିନିମୟ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଜନସାଧାରଣଙ୍କ ସମସ୍ୟା ଓ ଆପତ୍ତି-ଅଭିଯୋଗକୁ ଠିକ୍ ଭାବେ ହୃଦୟଙ୍ଗମ କରି ସୃଜନାତ୍ମକ ଢ଼ଙ୍ଗରେ ଏସବୁର ସମାଧାନ କରାଯିବା ଆବଶ୍ୟକ । ଉତ୍ତମ ପ୍ରଶାସନ ବିନା ଦେଶ ଆଗକୁ ବଢ଼ି ପାରିବ ନାହିଁ । ନିର୍ଦ୍ଦେଶକ ଏବଂ ଉପସଚିବ ସ୍ତରରେ ପୃଥକ ପୃଥକ ଦଳମାନ ଗଠନ କରି ବିଭିନ୍ନ ସମସ୍ୟାର ସମାଧାନ ଦିଗରେ ସୁଚିନ୍ତିତ କାର୍ଯ୍ୟ କରିବାକୁ ପଡିବ, ଯାହାକି ଭଲ ପରିଣାମ ଆଣିଦେବ । ଏହି ମତ ବିନିମୟ କାଳରେ ଉତ୍ତମ ପ୍ରଶାସନ, ଭ୍ରଷ୍ଟାଚାର, ସାଧାରଣ ଉଦ୍ୟୋଗ, ସରକାରୀ ଇ-ବଜାର, ସ୍ୱାସ୍ଥ୍ୟ, ଶିକ୍ଷା, କୌଶଳ ବିକାଶ, କୃଷି, ପରିବହନ, ଜାତୀୟ ସଂହତି, ଜଳ ସମ୍ବଳ, ସ୍ୱଚ୍ଛ ଭାରତ, ସାଂସ୍କୃତିକ ଐତିହ, ଯୋଗାଯୋଗ ଏବଂ ପର୍ଯ୍ୟଟନ ଭଳି ପ୍ରସଙ୍ଗ ଉପରେ ବିସ୍ତୃତ ବିଚାର ବିମର୍ଶ କରାଯାଇଥିଲା । ମତ ବିନିମୟ କାଳରେ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଦାୟିତ୍ୱରେ ଥିବା କେନ୍ଦ୍ର ମନ୍ତ୍ରୀ ଡଃ ଜିତେନ୍ଦ୍ର ସିଂ, ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର ବରିଷ୍ଠ ଅଧିକାରୀ ଏବଂ କ୍ୟାବିନେଟ ସଚିବାଳୟର ପଦସ୍ଥ ଅଧିକାରୀମାନେ ଅଂଶଗ୍ରହଣ କରିଥିଲେ ।
ଉତ୍ତର-ପୂର୍ବାଞ୍ଚଳର ସୌନ୍ଦର୍ଯ୍ୟକୁ ପ୍ରଶଂସା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତର-ପୂର୍ବାଞ୍ଚଳର ଚମତ୍କାର ସୌନ୍ଦର୍ଯ୍ୟକୁ ପ୍ରଶଂସା କରିଛନ୍ତି । ସେ ପଚାରିଛନ୍ତି, “ଉତ୍ତର-ପୂର୍ବାଞ୍ଚଳ ଭ୍ରମଣ ନେଇ ଆପଣମାନଙ୍କର ନିଜର କିମ୍ବା ଉତ୍ତର ପୂର୍ବାଞ୍ଚଳର ପ୍ରାକୃତିକ ସୌନ୍ଦର୍ଯ୍ୟର ଝଲକ ଥିବା ଫଟୋ ରହିଛି କି?” #MagnificentNortheast ବ୍ୟବହାର କରି ଏହାକୁ ସେୟାର କରିବା ପାଇଁ ସେ ଜନସାଧାରଣଙ୍କୁ ଅନୁରୋଧ କରିଥିଲେ । “ମୁଁ ମଧ୍ୟ ମୋ ପେଜରେ କିଛି ପୋଷ୍ଟର ସେୟାର କରିବି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ରାଷ୍ଟ୍ରୀୟ ହୋମିଓପାଥି ଆୟୋଗ ଗଠନ ବିଲ୍-2018କୁ  କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ରାଷ୍ଟ୍ରୀୟ ହୋମିଓପାଥି ଆୟୋଗ (ଏନସିଏଚ) ଗଠନର ଚିଠା ବିଲ-2018ର ସ୍ଥାପନକୁ ମଞ୍ଜୁରି ମିଳିଛି । ଏହି ବିଲ ବର୍ତ୍ତମାନର ନିୟାମକ ସଂସ୍ଥା କେନ୍ଦ୍ରୀୟ ହୋମିଓପାଥି ପରିଷଦ(ସିସିଏଚ) ସ୍ଥାନରେ ପାରଦର୍ଶିତା ସୁନିଶ୍ଚିତ କରିବା ପାଇଁ ଏକ ନୂଆ ସଂସ୍ଥା ଭାବେ କାର୍ଯ୍ୟ କରିବ । ଚିଠା ବିଲରେ ରାଷ୍ଟ୍ରୀୟ ଆୟୋଗ ଗଠନ ସହ ଆୟୋଗ ଅଧୀନରେ 3ଟି ସ୍ୱାୟତ୍ତ ପରିଷଦ ସ୍ଥାପନ ହେବ । ଯାହାଫଳରେ ହୋମିଓପାଥି ଶିକ୍ଷା ପରିଷଦ ଦ୍ୱାରା ସମସ୍ତ ପ୍ରକାରର ହୋମିଓପାଥି ଶିକ୍ଷାର ସଂଚାଳନ ହୋଇପାରିବ । ମୂଲ୍ୟାଙ୍କନ ଓ ଯୋଗ୍ୟ ନିର୍ଦ୍ଧାରଣ ପରିଷଦ ଦ୍ୱାରା ହୋମିଓପାଥି ଶିକ୍ଷାସଂସ୍ଥାର ମୂଲ୍ୟାଙ୍କନ ଓ ମଞ୍ଜୁରି ପ୍ରଦାନ କରାଯିବ । ଜାତୀୟ ପଞ୍ଜିକରଣ ଓ ନୀତି ପରିଷଦ ଦ୍ୱାରା ହୋମିଓପାଥି ଡାକ୍ତରଙ୍କ ପଞ୍ଜିକରଣ କରାଯିବ ଓ ଗୋଟିଏ ରାଷ୍ଟ୍ରୀୟ ରେଜିଷ୍ଟର ପ୍ରସ୍ତୁତ ହେବ । ଏହାବ୍ୟତୀତ ଚିକିତ୍ସା ସମ୍ବନ୍ଧିତ ନୀତିଗତ ମାମଲା ରାଷ୍ଟ୍ରୀୟ ହୋମିଓପାଥି ଆୟୋଗଙ୍କ ଅଧିକାର ପରିସରଭୁକ୍ତ ହେବ । ଚିଠା ବିଲରେ ସାଧାରଣ ପ୍ରବେଶିକା ପରୀକ୍ଷା ତଥା ଏକଜିଟ ପରୀକ୍ଷାର ପ୍ରସ୍ତାବ ଦିଆଯାଇଛି । ଯେଉଁଥିରେ ଅଭ୍ୟାସ ପାଇଁ ଆଗ୍ରହୀ ସମସ୍ତ ସ୍ନାତକଙ୍କୁ ଏହି ପରୀକ୍ଷାରେ ଉତୀର୍ଣ୍ଣ ହେବାକୁ ପଡ଼ିବ ।ଏହାବ୍ୟତୀତ ଶିକ୍ଷକଙ୍କ ଯୋଗ୍ୟତା ପରୀକ୍ଷାର ବି ପ୍ରସ୍ତାବ ରହିଛି । ଏହି ପରୀକ୍ଷା ଦ୍ୱାରା ଶିକ୍ଷକଙ୍କ ନିଯୁକ୍ତି ଓ ପଦୋନ୍ନତି ପୂର୍ବରୁ ସେମାନଙ୍କର ଯୋଗ୍ୟତାର ମୂଲ୍ୟାଙ୍କନ କରାଯିବ । ଏଲୋପାଥି ଔଷଧ ପ୍ରଣାଳୀର ସ୍ଥାପନର ପ୍ରସ୍ତାବ ସହ ନେସନାଲ ମେଡିକାଲ କମିଶନ ଢାଂଚାରେ ହୋମିଓପାଥି ମେଡିକାଲ ଶିକ୍ଷାରେ ସଂସ୍କାର ଅଣାଯିବାକୁ ଲକ୍ଷ୍ୟ ରଖାଯାଇଛି । ପୂର୍ବରୁ ଏକ ଅଧ୍ୟାଦେଶ ଓ ଆଇନର ସଂଶୋଧନ ମାଧ୍ୟମରେ ବୋର୍ଡ ଅଫ ଗଭର୍ଣ୍ଣରଙ୍କ ଦ୍ୱାରା ସିସିଏଚକୁ ଅଧିକାର କ୍ଷେତ୍ର ପରିସରକୁ ଆଣିଥିଲେ ।
ପୂର୍ବତନ ସାଂସଦ ତଥା ଲୋକସଭାର ପ୍ରାକ୍ତନ ବାଚସ୍ପତି ସୋମନାଥ ଚାଟାର୍ଜିଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପୂର୍ବତନ ସାଂସଦ ତଥା ଲୋକସଭାର ପ୍ରାକ୍ତନ ବାଚସ୍ପତି ଶ୍ରୀ ସୋମନାଥ ଚାଟାର୍ଜୀଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ପୂର୍ବତନ ସାଂସଦ ତଥା ଲୋକସଭାର ପ୍ରାକ୍ତନ ବାଚସ୍ପତି ଶ୍ରୀ ସୋମନାଥ ଚାଟାର୍ଜି ଭାରତୀୟ ରାଜନୀତିର ଜଣେ ଟାଣୁଆ ନେତା ଥିଲେ । ଆମ ସଂସଦୀୟ ଗଣତନ୍ତ୍ରକୁ ବଳିଷ୍ଠ କରି ଗଢିବା ସହିତ ଗରିବ ଏବଂ ଦୁର୍ବଳ ଶ୍ରେଣୀର ଲୋକଙ୍କ ବିକାଶ ଦିଗରେ ସେ ଦୃଢତାର ସହିତ ସ୍ଵର ଉତ୍ତୋଳନ କରୁଥିଲେ । ତାଙ୍କ ବିୟୋଗରେ ମୁଁ ମର୍ମାହତ । ତାଙ୍କ ପରିବାର ଏବଂ ଶୁଭେଚ୍ଛୁଙ୍କ ପ୍ରତି ମୋର ସମବେଦନା,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସ୍ୱାସ୍ଥ୍ୟସେବା କ୍ଷେତ୍ରରେ ଭାରତ, ଇଣ୍ଡୋନେସିଆ ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ସ୍ୱାସ୍ଥ୍ୟ ସେବା କ୍ଷେତ୍ରରେ ଭାରତ ଏବଂ ଇଣ୍ଡୋନେସିଆ ମଧ୍ୟରେ ହୋଇଥିବା ବୁଝାମଣା (ଏମଓୟୁ) କୁ ଅନୁମୋଦନ ମିଳିଛି । ଏହି ଏମଓୟୁ ନିମ୍ନଲିଖିତ କ୍ଷେତ୍ରରେ ସହଯୋଗ ପାଇଁ ପରିବ୍ୟାପ୍ତ:- କ. ଗବେଷଣା ଏବଂ ବିକାଶ, ସକ୍ରିୟତାର ସହିତ ଫାର୍ମାସ୍ୟୁଟିକାଲ ଉପାଦାନ (ଏପିଆଇ) ଏବଂ ଆଇଟି ଆଧାରିତ ମେଡିକାଲ ଯନ୍ତ୍ରପାତି; ଖ. ମାନବ ସମ୍ବଳ ବିକାଶ; ଗ. ସ୍ୱାସ୍ଥ୍ୟ ସେବା; ଏବଂ ଘ. ପାରସ୍ପରିକ ବୁଝାମଣା ଆଧାରରେ ଅନ୍ୟାନ୍ୟ କ୍ଷେତ୍ର । ବୁଝାମଣା ପତ୍ର(ଏମଓୟୁ )ର କାର୍ଯ୍ୟାନ୍ୱୟନ ଏବଂ ବିସ୍ତୃତ ସହଯୋଗ ସମ୍ବନ୍ଧରେ ଏକ କାର୍ଯ୍ୟକାରୀ ଗୋଷ୍ଠୀ ଗଠନ କରାଯିବ ।
ଭଦରାଦରେ ପନିପରିବା ଉତ୍କର୍ଷ କେନ୍ଦ୍ର ଦେଖିଲେ ପ୍ରଧାନମନ୍ତ୍ରୀ ମୋଦୀ, ଇସ୍ରାଏଲ ପ୍ରଧାନମନ୍ତ୍ରୀ ନେତାନ୍ୟାହୁ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଓ ଇସ୍ରାଏଲ ପ୍ରଧାନମନ୍ତ୍ରୀ ବେଞ୍ଜାମିନ୍ ନେତାନ୍ୟାହୁ ଆଜି ଗୁଜରାଟର ସାବରକଣ୍ଟା ଜିଲ୍ଲାର ଭଦରାଦସ୍ଥିତ ପନିପରିବା ଉତ୍କର୍ଷ କେନ୍ଦ୍ରକୁ ଗସ୍ତ କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ ମୋଦୀ ଓ ପ୍ରଧାନମନ୍ତ୍ରୀ ନେତାନ୍ୟାହୁଙ୍କୁ ଏହି କେନ୍ଦ୍ରର ବିଭିନ୍ନ ଉପଲବ୍ଧୀ ସମ୍ପର୍କରେ ଅବଗତ କରାଯାଇଥିଲା । ପ୍ରଧାନମନ୍ତ୍ରୀ ମୋଦୀ ଓ ପ୍ରଧାନମନ୍ତ୍ରୀ ନେତାନ୍ୟାହୁ ଭିଡିଓ ଲିଙ୍କ ମାଧ୍ୟମରେ କଚ୍ଛ ଜିଲ୍ଲାର କୁକାମାସ୍ଥିତ ଖଜୁରୀର ଉତ୍କର୍ଷ କେନ୍ଦ୍ରକୁ ମଧ୍ୟ ଉଦ୍ଘାଟନ କରିଥିଲେ । ଉଭୟ ପ୍ରଧାନମନ୍ତ୍ରୀ ଏହି ଅବସରରେ କଚ୍ଛ ଜିଲ୍ଲାର ଚାଷୀଙ୍କ ସହ ମଧ୍ୟ ବାର୍ତ୍ତାଳାପ କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ କହିଥିଲେ ଯେ କୃଷିକ୍ଷେତ୍ରରେ ଆମୁଳଚୂଳ ପରିବର୍ତ୍ତନ କିଭଳି କରାଯାଇ ପାରିବ ତାହାର ମାର୍ଗ ଇସ୍ରାଏଲ ସମଗ୍ର ବିଶ୍ୱକୁ ଦେଖାଇଛି । କୃଷି କ୍ଷେତ୍ରରେ ପ୍ରଯୁକ୍ତବିଦ୍ୟାର ଉପଯୋଗ କରିବା ଅତ୍ୟନ୍ତ ଆବଶ୍ୟକ । ଭାରତରେ 2022 ମସିହା ସୁଦ୍ଧା କୃଷକଙ୍କ ଆୟ ଦୁଇ ଗୁଣ କରିବା ଦିଗରେ ସରକାର କିଭଳି ଅଭିନବ ପଦକ୍ଷେପ ନେଇଛନ୍ତି ତାହା ସେ ଉଲ୍ଲେଖ କରିଥିଲେ । ଚାଷ କାର୍ଯ୍ୟରେ ଜଳସେଚନ ଓ ନବସୃଜନ ଶୈଳୀ ଊପରେ ଗୁରୁତ୍ୱ ଦେବା ଅତ୍ୟନ୍ତ ଜରୁରୀ ବୋଲି ସେ କହିଥିଲେ ।
ସୁସ୍ଥ ଜୀବନଶୈଳୀ ପାଇଁ ବିଶ୍ୱ ମଧୁମେହ ଦିବସରେ ଶପଥ ନେବାକୁ ପ୍ରଧାନମନ୍ତ୍ରୀଙ୍କ ଆହ୍ଵାନ

ମଧୁମେହ ଭଳି ସ୍ୱାସ୍ଥ୍ୟଗତ ସମସ୍ୟାଠାରୁ ଦୂରେଇ ରହିବା ଲାଗି ସୁସ୍ଥ ଜୀବନଯାପନ ଶୈଳୀ ଆପଣେଇବାକୁ ହେବ । ଏଥିଲାଗି ବିଶ୍ୱ ମଧୁମେହ ଦିବସରେ ଶପଥ ନେବାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜନସାଧାରଣଙ୍କୁ ଆହ୍ଵାନ କରିଛନ୍ତି । “ଆଜି ବିଶ୍ୱ ମଧୁମେହ ଦିବସରେ ଆସନ୍ତୁ ସୁସ୍ଥ ଜୀବନଶୈଳୀ ଆପଣେଇବା ପାଇଁ ଶପଥ ନେବା ଯେପରିକି ଆମେ ମଧୁମେହକୁ ଦୂରେଇ ପାରିବା । ଗତ ମାସରେ ମୁଁ ‘ମନ କି ବାତ’ କାର୍ଯ୍ୟକ୍ରମରେ ଯୁବକମାନଙ୍କ ମଧ୍ୟରେ ମଧୁମେହ ବୃଦ୍ଧି ପାଉଥିବା ସମ୍ବନ୍ଧରେ ଉଦବେଗ ପ୍ରକାଶ କରିଥିଲି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଗ୍ରୀଷ୍ମକାଳୀନ ଯୁବ ଅଲିମ୍ପିକ୍ସର ପଦକ ବିଜେତାଙ୍କୁ ସମ୍ବର୍ଦ୍ଧିତ କଲେ ପ୍ରଧାନମନ୍ତ୍ରୀ

ଆର୍ଜେଣ୍ଟିନାରେ ଅନୁଷ୍ଠିତ 2018 ଗ୍ରୀଷ୍ମକାଳୀନ ଯୁବ ଅଲିମ୍ପିକ୍ସର ପଦକ ବିଜେତାମାନଙ୍କୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭେଟିବା ସହିତ ସେମାନଙ୍କୁ ସମ୍ବର୍ଦ୍ଧିତ କରିଥିଲେ । ପ୍ରଧାନମନ୍ତ୍ରୀ ସେମାନଙ୍କୁ ଲକ୍ଷ୍ୟବଦ୍ଧ ରହିବା ଏବଂ ପରବର୍ତ୍ତୀ ଅଲିମ୍ପିକ୍ସରେ ପୋଡିୟମ (ପଦକ)ହାସଲ ଲକ୍ଷ୍ୟ ପ୍ରାପ୍ତି ଦିଗରେ କଠିନ ପରିଶ୍ରମ କରିବା ପାଇଁ ପରାମର୍ଶ ଦେଇଥିଲେ । ସରକାରଙ୍କ ପକ୍ଷରୁ ଆବଶ୍ୟକ ସାହାଯ୍ୟ ସହଯୋଗ ଏବଂ ସୁବିଧା ସୁଯୋଗ ଯୋଗାଇଦେବା ଲାଗି ପ୍ରଧାନମନ୍ତ୍ରୀ ଆଥଲେଟମାନଙ୍କୁ ପ୍ରତିଶ୍ରୁତି ଦେଇଥିଲେ । ଶ୍ରୀ ମୋଦୀ କହିଥିଲେ ଯେ ଯୁବ ଆଥଲେଟମାନେ ସେମାନଙ୍କ ସ୍କୁଲ ଏବଂ ଗ୍ରାମରେ କ୍ରୀଡ଼ା କ୍ଷେତ୍ରକୁ ଆସିବା ଲାଗି ଯୁବପିଢ଼ିଙ୍କୁ ଅନୁପ୍ରାଣିତ କରିବା ଉଚିତ୍ । ବିଶ୍ୱ ମଂଚରେ ଭାରତର ଗୌରବ ବୃଦ୍ଧି ଦିଗରେ ଯୋଗଦାନ ଦେଇଥିବାରୁ ପଦକ ବିଜେତା ଏବଂ ସେମାନଙ୍କ ପ୍ରଶିକ୍ଷକମାନଙ୍କୁ ପ୍ରଧାନମନ୍ତ୍ରୀ ଉଚ୍ଚ ପ୍ରଶଂସା କରିଥିଲେ ।
ବାର୍ମେରରେ ନବନିର୍ମିତ ରାଜସ୍ଥାନ ତୈଳ ବିଶୋଧନାଗାର ଶୁଭାରମ୍ଭ କାର୍ଯ୍ୟରେ ଯୋଗଦେବେ ପ୍ରଧାନମନ୍ତ୍ରୀ

ରାଜସ୍ଥାନର ବାର୍ମେର ଜିଲ୍ଲାର ପଚପଦ୍ରାଠାରେ ନବନିର୍ମିତ ରାଜସ୍ଥାନ ତୈଳ ବିଶୋଧନାଗାର 2018 ଜାନୁଆରୀ 16 ତାରିଖରେ କାର୍ଯ୍ୟାରମ୍ଭ କରିବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହି ପ୍ଲାଣ୍ଟକୁ ଆନୁଷ୍ଠାନିକ ଭାବେ ଶୁଭାରମ୍ଭ କରିବେ । ସେ ଏହି ଅବସରରେ ଏକ ସାଧାରଣ ସଭାକୁ ସମ୍ବୋଧିତ କରିବେ । ରାଜସ୍ଥାନରେ ପ୍ରଚୁର ପରିମାଣର ତୈଳ ଏବଂ ଗ୍ୟାସ ମହଜୁଦ ରହିଛି । ତେବେ ରାଜସ୍ଥାନ ବିଶୋଧନାଗାର ରାଜ୍ୟ ପାଇଁ ପ୍ରଥମ ହେବ । ଏହି ବିଶୋଧନାଗାର ବାର୍ଷିକ 9 ନିୟୁତ ଟନ କ୍ଷମତା ବିଶିଷ୍ଟ ଏକ ସମନ୍ଵିତ ରିଫାଇନେରୀ ଓ ପେଟ୍ରୋରସାୟନ କମ୍ପ୍ଲେକ୍ସର ଅଂଶବିଶେଷ । ବିଶୋଧନାଗାରରୁ ମିଳିବାକୁ ଥିବା ଉତ୍ପାଦ ଅତ୍ୟାଧୁନିକ ବିଏସ-6 ଅଙ୍ଗାରକ ଉତ୍ସର୍ଜନ ମାନଦଣ୍ଡ ଅନୁରୂପ ହେବ । ହିନ୍ଦୁସ୍ତାନ ପେଟ୍ରୋଲିୟମ ନିଗମ ଏବଂ ରାଜସ୍ଥାନ ସରକାରଙ୍କ ମିଳିତ ଉଦ୍ୟମରେ ନିର୍ମିତ ହେଉଥିବା ଏହି ସମନ୍ଵିତ ଯୌଥ ପ୍ରକଳ୍ପ ପାଇଁ 43,000 କୋଟି ଟଙ୍କାର ବ୍ୟୟ ବରାଦ କରାଯାଇଛି । ଏହି ଅବସରରେ ଆୟୋଜିତ ସମାରୋହରେ ରାଜସ୍ଥାନର ରାଜ୍ୟପାଳ, ମୁଖ୍ୟମନ୍ତ୍ରୀ ତଥା ଅନ୍ୟ କେନ୍ଦ୍ରମନ୍ତ୍ରୀମାନେ ମଧ୍ୟ ଯୋଗଦେବେ ।
ମାଲେସିଆ ପ୍ରଧାନମନ୍ତ୍ରୀ ମହାମାନ୍ୟ ତୁନ ଡଃ ମହାଥିର ମହମ୍ମଦଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ମାଲେସିଆ ପ୍ରଧାନମନ୍ତ୍ରୀ ରୂପେ ନୂତନ ଦାୟିତ୍ଵ ଗ୍ରହଣ କରିଥିବା ମହାମାନ୍ୟ ଡଃ ତୁନ ମହାଥିର ମହମ୍ମଦଙ୍କୁ ଟେଲିଫୋନ ଯୋଗେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ମାଲେସିଆର ବନ୍ଧୁବତ୍ସଳ ଲୋକଙ୍କ ବିକାଶ ଓ ସମୃଦ୍ଧି ନିମନ୍ତେ ମଧ୍ୟ ପ୍ରଧାନମନ୍ତ୍ରୀ ମୋଦୀ ତାଙ୍କ ଶୁଭେଚ୍ଛା ଜଣାଇଛନ୍ତି । ସେ କହିଥିଲେ ଯେ, ଭାରତ-ମାଲେସିଆ ମୈତ୍ରୀପୂର୍ଣ୍ଣ ସମ୍ବନ୍ଧ ପାରସ୍ପରିକ ସ୍ଵାର୍ଥ, ମୂଲ୍ୟବୋଧ ଓ ନିବିଡ ଜନ-ଜନ ସମ୍ପର୍କ ଉପରେ ଆଧାରିତ । ପ୍ରଧାନମନ୍ତ୍ରୀ କହିଥିଲେ ଯେ, ଭାରତ-ମାଲେସିଆ ରଣନୀତିକ ଭାଗିଦାରୀତାକୁ ସୁଦୃଢ କରିବା ଦିଗରେ ପ୍ରଧାନମନ୍ତ୍ରୀ ମହାଥିର ମହମ୍ମଦଙ୍କ ସହ ମିଳିମିଶି କାମ କରିବା ପାଇଁ ସେ ଆଗ୍ରହୀ ।
ଆସନ୍ତକାଲି ପ୍ରଧାନମନ୍ତ୍ରୀଙ୍କ ଦାଦ୍ରା ଓ ନଗର ହାଭେଳୀ ଗସ୍ତ;

ପ୍ରଧାନମନ୍ତ୍ରୀ, ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି 19 ଜାନୁଆରୀ, 2019ରେ ଦାଦ୍ରା ନଗର ହାଭେଳୀର ରାଜଧାନୀ ସିଲଭାସା ଗସ୍ତ କରିବେ । ଏହି ଗସ୍ତ କାଳରେ ସେ ଦାଦ୍ରା ଏବଂ ନଗର ହାଭେଳୀର ସାୟଲୀଠାରେ ଏକ ମେଡ଼ିକାଲ କଲେଜ ପାଇଁ ଶିଳାନ୍ୟାସ କରିବେ । ଡାମନ ଓ ଡିଉ ଏବଂ ଦାଦ୍ରା ଓ ନଗର ହାବେଳୀରେ ବିଭିନ୍ନ ବିକାଶମୂଳକ ପ୍ରକଳ୍ପ ପାଇଁ ପ୍ରଧାନମନ୍ତ୍ରୀ ଫଳକ ଉନ୍ମୋଚନ କରିବେ । ସେ ମଧ୍ୟ ଏମ-ଆରୋଗ୍ୟ ଆପର ଶୁଭାରମ୍ଭ କରିବେ ଏବଂ ଡିଜିଟାଲ ମାଧ୍ୟମରେ ଦାଦ୍ରା ଓ ନଗର ହାଭେଳୀରେ ଘରକୁ ଘର ବର୍ଜ୍ୟ ସଂଗ୍ରହ, ପୃଥକୀକରଣ ଏବଂ କଠିନ ବର୍ଜ୍ୟବସ୍ତୁ ପରିଚାଳନା ବ୍ୟବସ୍ଥାର ଶୁଭାରମ୍ଭ କରିବେ । ପ୍ରଧାନମନ୍ତ୍ରୀ ମଧ୍ୟ କେନ୍ଦ୍ର ଶାସିତ ଅଂଚଳର ଆଇଟି ନୀତି ଜାରି କରିବେ । ସେ ମଧ୍ୟ କିଛି ହିତାଧିକାରୀମାନଙ୍କୁ ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନା ପ୍ରମାଣପତ୍ର ଏବଂ ଜଙ୍ଗଲ ଅଧିକାର ପ୍ରମାଣପତ୍ର ବଂଟନ କରିବେ । ସିଲଭାସାର ସାୟଲୀଠାରେ ମେଡ଼ିକାଲ କଲେଜ ପ୍ରତିଷ୍ଠା ହେବା ଦ୍ୱାରା ଉଭୟ ଦାଦ୍ରା ଓ ନଗର ହାବେଳୀ ଏବଂ ଡାମନ ଓ ଡିଉ, ତଥା ଆଖପାଖ ଅଂଚଳରେ ତ୍ରିସ୍ତରୀୟ ସ୍ୱାସ୍ଥ୍ୟସେବାରେ ସୁଧାର ଆସିପାରିବ । ଏହା ଛାତ୍ରଛାତ୍ରୀ, ବିଶେଷ କରି ଏହି ଦୁଇଟି କେନ୍ଦ୍ର ଶାସିତ ପ୍ରଦେଶର ଉପାନ୍ତ ଓ ଗ୍ରାମୀଣ ଅଂଚଳର ଛାତ୍ରଛାତ୍ରୀଙ୍କୁ ଲାଭାନ୍ୱିତ କରିବ । ଏହା ଡାକ୍ତରମାନଙ୍କ ଉପଲବ୍ଧତା ବଢ଼ାଇବା ସହିତ ଛାତ୍ରଛାତ୍ରୀଙ୍କ ଲାଗି ଡାକ୍ତରୀ ଶିକ୍ଷା ସୁଯୋଗ ବୃଦ୍ଧି କରିବ । ଏହି ମେଡ଼ିକାଲ କଲେଜ, ମେଡ଼ିକାଲ ଏବଂ ପାରା ମେଡ଼ିକାଲ କଲେଜର ଛାତ୍ରାବାସ ଓ ଆବାସିକ କୋଠା ନିର୍ମାଣ ଲାଗି 210 କୋଟି ଟଙ୍କା ଆବଂଟନ କରାଯାଇଛି ।
ପଣ୍ଡିତ ମଦନ ମୋହନ ମାଲବ୍ୟଙ୍କ ଜୟନ୍ତୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପଣ୍ଡିତ ମଦନ ମୋହନ ମାଲବ୍ୟଙ୍କୁ ତାଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଜନ୍ମ ବାର୍ଷିକୀ ଅବସରରେ ପଣ୍ଡିତ ମଦନ ମୋହନ ମାଲବ୍ୟଙ୍କୁ ସ୍ମରଣ କରୁଛି । ଭାରତୀୟ ଇତିହାସରେ ତାଙ୍କର ଦୃଢ଼ ଏବଂ ଅବିସ୍ମରଣୀୟ ପ୍ରଭାବ ରହିଛି । ଶିକ୍ଷାର ପ୍ରସାର ଏବଂ ଦେଶପ୍ରେମର ଭାବନାକୁ ଜାଗ୍ରତ ଓ ପରିପ୍ରସାର କରିବା ଦିଗରେ ତାଙ୍କ ପ୍ରୟାସ ସର୍ବଦା ସ୍ମରଣୀୟ ରହିବ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
କେନ୍ଦ୍ର ସରକାର ଓ କେନ୍ଦ୍ର ସରକାରୀ ସଂସ୍ଥାର ଅଭିଜ୍ଞ ଡାକ୍ତରମାନଙ୍କୁ ଶିକ୍ଷା, କ୍ଲିନିକାଲ/ଜନ ସ୍ୱାସ୍ଥ୍ୟ ସେବା କାର୍ଯ୍ୟକ୍ରମରେ ସାମିଲ କରିବା ପ୍ରସ୍ତାବକୁ କ୍ୟାବିନେଟ ମଞ୍ଜୁରି

କେନ୍ଦ୍ର ସରକାର ଏବଂ କେନ୍ଦ୍ର ସରକାରଙ୍କ ସଂସ୍ଥାର ଅଭିଜ୍ଞ ଡାକ୍ତରମାନଙ୍କୁ ଶିକ୍ଷା, କ୍ଲିନିକାଲ, ଜନ ସ୍ୱାସ୍ଥ୍ୟ କାର୍ଯ୍ୟକ୍ରମରେ ସାମିଲ କରାଯିବା ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । କେନ୍ଦ୍ରୀୟ ସ୍ୱାସ୍ଥ୍ୟ ସେବା (ସିଏଚଏସ) ଏବଂ ଅନ୍ୟ ମନ୍ତ୍ରଣାଳୟ/ବିଭାଗ/କେନ୍ଦ୍ର ସରକାରଙ୍କ ସଂସ୍ଥାର ଡାକ୍ତରମାନଙ୍କ ବୟସ 62 ବର୍ଷ ପୂରଣ ହେବା ପରେ ବିଶେଷଜ୍ଞତା କ୍ଷେତ୍ରରେ କାର୍ଯ୍ୟ କରିବା ଲାଗି ସେମାନଙ୍କୁ ସକ୍ଷମ କରିବା ଏହି ଅନୁମୋଦନର ଉଦ୍ଦେଶ୍ୟ । ଏଥିପାଇଁ 15.06.2016ରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ହୋଇଥିବା ନିଷ୍ପତ୍ତିରେ ସଂଶୋଧନ ଆଣିବାକୁ ହେବ । ଯାହାଦ୍ୱାରା ସଦ୍ୟ ନିଷ୍ପତ୍ତିକୁ ପ୍ରଭାବୀ ଢଙ୍ଗରେ ଲାଗୁ କରିବା ନିମନ୍ତେ ସୃଷ୍ଟି ହେଉଥିବା ଜଟିଳତାକୁ ଦୂର କରାଯାଇପାରିବ । ପ୍ରମୁଖ ପ୍ରଭାବ : ଏହାଦ୍ୱାରା ଚିକିତ୍ସା ଶିକ୍ଷା, କ୍ଲିନିକାଲ/ରୋଗୀ ଯତ୍ନ ସେବା ଏବଂ ଜାତୀୟ ସ୍ୱାସ୍ଥ୍ୟ କାର୍ଯ୍ୟକ୍ରମକୁ ଲାଗୁ କରିବା ନିମନ୍ତେ ଅଧିକ ଅଭିଜ୍ଞ ଡାକ୍ତରମାନଙ୍କ ଉପଲବ୍ଧତା ସୁନିଶ୍ଚିତ ହୋଇପାରିବ । ଏହାଦ୍ୱାରା ଅତିରିକ୍ତ କ୍ଷମତା ସୃଷ୍ଟି ହେବ ଏବଂ କେନ୍ଦ୍ର ସରକାରଙ୍କ ଡାକ୍ତରମାନଙ୍କ ନେତୃତ୍ୱ ବିକଶିତ ହେବ । ହିତାଧିକାରୀ : ଏହି ନିଷ୍ପତ୍ତି ଦ୍ୱାରା ରୋଗୀ/କ୍ଲିନିକାଲ ସେବା, ଚିକିତ୍ସା ପ୍ରଶିକ୍ଷଣ ଏବଂ ଜାତୀୟ ସ୍ୱାସ୍ଥ୍ୟ କାର୍ଯ୍ୟକ୍ରମଗୁଡ଼ିକ କାର୍ଯ୍ୟକାରୀ କରିବାରେ ଯଥେଷ୍ଟ ଅଭିଜ୍ଞ ଡାକ୍ତର ଉପଲବ୍ଧ ହୋଇପାରିବେ । ଯାହାଦ୍ୱାରା ସମାଜକୁ ଲାଭ ମିଳିପାରିବ । ଦେଶରେ ଏହି ପ୍ରସ୍ତାବର ଲାଭ ତୃଣମୂଳସ୍ତରରେ ଅନୁଭୂତ ହୋଇପାରିବ ।
ଶିକ୍ଷଣ ଓ ବିଦ୍ୟାର୍ଥୀ ଭବନର ଶିଳାନ୍ୟାସ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜରାଟର ଅଦାଲାଜସ୍ଥିତ ଅନ୍ନପୂର୍ଣ୍ଣା ଧାମ ଟ୍ରଷ୍ଟଠାରେ ଆଜି ଶିକ୍ଷଣ ଓ ବିଦ୍ୟାର୍ଥୀ ଭବନର ଶିଳାନ୍ୟାସ କରିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ ଉଦବୋଧନ ଦେଇ କହିଲେ, ଯୁଗେ ଯୁଗେ ସୃଷ୍ଟି ହେଉଥିବା ଆହ୍ୱାନର ସମ୍ମୁଖୀନ ହେବା ପାଇଁ ବିଭିନ୍ନ ଗୋଷ୍ଠୀ ଆଗଭର ହୋଇଥିବାର ସମୃଦ୍ଧ ପରମ୍ପରା ଭାରତରେ ରହିଛି । ଜଳସେଚନ ଓ ଶିକ୍ଷାର ବିକାଶ ଦିଗରେ ବିଭିନ୍ନ ଗୋଷ୍ଠୀ ଏକତ୍ର ହାତ ମିଳାଉଛନ୍ତି । ଏହି ଗୋଷ୍ଠୀଭିତ୍ତିକ ମିଳିତ ଉଦ୍ୟମ ଲୋକଙ୍କ ପାଇଁ ବହୁତ ଲାଭଦାୟକ ହେଉଥିବା ପ୍ରଧାନମନ୍ତ୍ରୀ କହିଥିଲେ । ସର୍ଦ୍ଦାର ବଲ୍ଲଭ ଭାଇ ପଟେଲଙ୍କୁ ସ୍ମରଣ କରି ପ୍ରଧାନମନ୍ତ୍ରୀ କହିଥିଲେ ଯେ ସମବାୟ କ୍ଷେତ୍ରରେ ତାଙ୍କ ଭୂମିକାକୁ କେବେ ହେଲେ ଭୁଲି ହେବ ନାହିଁ । ଖାଦ୍ୟ ପ୍ରକ୍ରିୟାକରଣ ଦିଗରେ କାର୍ଯ୍ୟ କରିବାକୁ ଗୁଜରାଟର ଲୋକଙ୍କୁ ପ୍ରଧାନମନ୍ତ୍ରୀ ଆହ୍ୱାନ ଦେଇଥିଲେ । ଏହି ମୂଲ୍ୟଭିତ୍ତିକ କାର୍ଯ୍ୟ ଉଭୟ କୃଷକ ଓ ଉଦ୍ୟୋଗ କ୍ଷେତ୍ରକୁ ସହାୟତା କରିବ ବୋଲି ସେ କହିଥିଲେ । ମା’ ଅନ୍ନପୂର୍ଣ୍ଣାଙ୍କୁ ଶ୍ରଦ୍ଧାଞ୍ଜଳି ଜଣାଇ ପ୍ରଧାନମନ୍ତ୍ରୀ କହିଲେ, ସମାଜରେ ଲିଙ୍ଗଗତ ସମାନତା ଓ ପ୍ରତ୍ୟେକଙ୍କ ସମୃଦ୍ଧି ଦିଗରେ ଅନ୍ନପୂର୍ଣ୍ଣା ଧାମ ଟ୍ରଷ୍ଟ କାର୍ଯ୍ୟ କରିବା ଉଚିତ ।
କେ.କରୁଣାନିଧିଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

କେ.କରୁଣାନିଧିଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “କେ.କରୁଣାନିଧିଙ୍କ ବିୟୋଗରେ ମୁଁ ଗଭୀର ଭାବେ ମର୍ମାହତ । ଭାରତର ସେ ଜଣେ ବରିଷ୍ଠ ନେତା ଥିଲେ । ଆମେ ଏଭଳି ଜଣେ ତୃଣମୂଳ ସ୍ତରର ଜନନେତା, ମହାନ ଚିନ୍ତାନାୟକ, ସୁପ୍ରସିଦ୍ଧ ଲେଖକ ଏବଂ ଟାଣୁଆ ନେତାଙ୍କୁ ହରାଇଲୁ ଯାହାଙ୍କ ଜୀବନ ଗରିବ ଓ ନିଷ୍ପେସିତଙ୍କ କଲ୍ୟାଣ ଲାଗି ସମର୍ପିତ ଥିଲା । କେ.କରୁଣାନିଧି କ୍ଷେତ୍ରୀୟ ଆକାଂକ୍ଷା ଏବଂ ରାଷ୍ଟ୍ରୀୟ ପ୍ରଗତି ପାଇଁ ସଦାସର୍ବଦା ଛିଡା ହେଉଥିଲେ । ତାମିଲ ଲୋକମାନଙ୍କ କଲ୍ୟାଣ ପାଇଁ ସେ ନିରବଛିନ୍ନ ଭାବେ ପ୍ରତିବଦ୍ଧ ହୋଇ କାର୍ଯ୍ୟ କରୁଥିଲେ ଏବଂ ତାମିଲନାଡୁ ରାଜ୍ୟର ସ୍ଵରକୁ ସେ ଫଳପ୍ରଦ ଢଙ୍ଗରେ ଉପସ୍ଥାପିତ ହେବା ସୁନିଶ୍ଚିତ କରାଇଥିଲେ । ବହୁବାର କେ.କରୁଣାନିଧିଙ୍କ ସହ ମତ ବିନିମୟ କରିବାର ସୁଯୋଗ ମୋତେ ମିଳିଥିଲା । ନୀତି ନିର୍ଦ୍ଧାରଣ ଉପରେ ତାଙ୍କର ପ୍ରଗାଢ ଜ୍ଞାନ ଓ ସାମାଜିକ କଲ୍ୟାଣ ଉପରେ ଗୁରୁତ୍ଵ କରୁଣାନିଧୀଙ୍କୁ ସ୍ଵତନ୍ତ୍ର ପରିଚୟ ଦେଇଥିଲା । ସେ ଗଣତାନ୍ତ୍ରିକ ମୂଲ୍ୟବୋଧ ପ୍ରତି ଦୃଢ ଭାବେ ସମର୍ପିତ ଥିଲେ । ଜରୁରୀକାଳିନ ପରିସ୍ଥିତିର ଦୃଢ ବିରୋଧି ଭାବେ ସେ ଜଣାଶୁଣା । ଏହି ଦୁଃଖଦ ମୁହୂର୍ତ୍ତରେ କରୁଣାନିଧିଙ୍କ ପରିବାର ଏବଂ ତାଙ୍କର ଅଗଣିତ ସମର୍ଥକଙ୍କ ପ୍ରତି ମୋର ସମବେଦନା । ଭାରତ ବିଶେଷକରି ତାମିଲନାଡୁ ରାଜ୍ୟ ଏହି ମହାନ ନେତାଙ୍କ ଅନୁପସ୍ଥିତିକୁ ସବୁବେଳେ ଉପଲବ୍ଧି କରିବ । ତାଙ୍କ ଆତ୍ମାର ଶାନ୍ତି ଓ ସଦଗତି କାମନା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
କୋରିଆ ଗସ୍ତ ପୂର୍ବରୁ ପ୍ରଧାନମନ୍ତ୍ରୀଙ୍କ ପ୍ରେସ୍ ବିବୃତି

ରାଷ୍ଟ୍ରପତି ମୁନ ଜେ ଇନଙ୍କ ନିମନ୍ତ୍ରଣରେ ମୁଁ କୋରିଆ ସାଧାରଣତନ୍ତ୍ର ଗସ୍ତ କରୁଛି । କୋରିଆକୁ ଏହା ମୋର ଦ୍ୱିତୀୟ ଗସ୍ତ ଏବଂ ରାଷ୍ଟ୍ରପତି ମୁନଙ୍କ ସହିତ ଏହା ମୋର ଦ୍ୱିତୀୟ ଶିଖର ସମ୍ମିଳନୀ । ଗତବର୍ଷ ଜୁଲାଇରେ ରାଷ୍ଟ୍ରପତି ମୁନ ଜେ ଇନ ଏବଂ ପ୍ରଥମ ମହିଳା ମିଃ. କିମ ଜଙ୍ଗ-ସୁକଙ୍କୁ ଭାରତରେ ଆତିଥେୟ ପ୍ରଦାନ କରିବାର ସୌଭାଗ୍ୟ ପାଇଥିଲୁ । କୋରିଆ ସାଧାରଣତନ୍ତ୍ରକୁ ମୋର ଗସ୍ତ ଆମ ସମ୍ପର୍କକୁ ଆମେ ପ୍ରଦାନ କରୁଥିବା ଗୁରୁତ୍ୱର ପ୍ରତିଫଳନ । ଆମେ କୋରିଆକୁ ଏକ ମୂଲ୍ୟବାନ ବନ୍ଧୁ ଭାବେ ବିବେଚନା କରିଥାଉ, ଏପରି ଏକ ରାଷ୍ଟ୍ର ଯାହା ସହିତ ଆମର ଏକ ସ୍ୱତନ୍ତ୍ର ରଣନୈତିକ ଭାଗୀଦାରୀ ରହିଛି । ଉଭୟ ଗଣତାନ୍ତ୍ରିକ ରାଷ୍ଟ୍ର ହୋଇଥିବା ଦୃଷ୍ଟିରୁ, ଭାରତ ଏବଂ କୋରିଆ କ୍ଷେତ୍ରୀୟ ଏବଂ ବିଶ୍ୱ ଶାନ୍ତି ପାଇଁ ଏକ ସହଭାଗୀ ମୂଲ୍ୟବୋଧ ଏବଂ ଏକ ସହଭାଗୀ ସଂକଳ୍ପ ପୋଷଣ କରିଥା’ନ୍ତି । ସହଭାଗୀ ବଜାର ଅର୍ଥବ୍ୟବସ୍ଥା ଭାବେ, ଆମର ଆବଶ୍ୟକତା ଏବଂ ଶକ୍ତି ପରସ୍ପରର ଅନୁପୂରକ । ଆମର ‘ମେକ ଇନ ଇଣ୍ଡିଆ’, ‘ଷ୍ଟାର୍ଟ ଅପ ଇଣ୍ଡିଆ’ ଏବଂ ‘କ୍ଲିନ ଇଣ୍ଡିଆ’ ଯୋଜନାରେ କୋରିଆ ସାଧାରଣତନ୍ତ୍ର ଏକ ଗୁରୁତ୍ୱପୂର୍ଣ୍ଣ ସହଭାଗୀ । ମୌଳିକଠାରୁ ଆରମ୍ଭ କରି ବିକଶିତ ବିଜ୍ଞାନରେ ଆମର ମିଳିତ ଗବେଷଣା ପରିବ୍ୟାପ୍ତ ହେବା ସହିତ ବିଜ୍ଞାନ ଏବଂ ପ୍ରଯୁକ୍ତି କ୍ଷେତ୍ରରେ ଆମର ସହଭାଗୀତା ଉତ୍ସାହପ୍ରଦ ସ୍ଥିତିରେ ରହିଛି । ଆମର ଜନ-ଜନ ସମ୍ପର୍କ ଏବଂ ବିନିମୟ, ସବୁ ସମୟ ଭଳି, ଆମ ବନ୍ଧୁତାର ସମ୍ପର୍କକୁ ଏକ ଦୃଢ଼ ସ୍ଥିତି ପ୍ରଦାନ କରିଥାଏ । ଗତ ନଭେମ୍ବରରେ ଅଯୋଧ୍ୟାରେ ଅନୁଷ୍ଠିତ ‘ଦୀପୋତ୍ସାବ’ରେ ଭାଗ ନେବା ଲାଗି ପ୍ରଥମ ମହିଳା ଏବଂ ତାଙ୍କର ସ୍ୱତନ୍ତ୍ର ପ୍ରତିନିଧି ପଠାଇବା ଲାଗି ରାଷ୍ଟ୍ରପତି ମୁନ ନେଇଥିବା ନିଷ୍ପତ୍ତି ଆମକୁ ବେଶ ପ୍ରଭାବିତ କରିଥିଲା । ଆମର ଆକ୍ଟ ଇଷ୍ଟ ନୀତି ଏବଂ କୋରିଆ ସାଧାରଣତନ୍ତ୍ରର ନୂଆ ଦକ୍ଷିଣ ନୀତି ମଧ୍ୟରେ ରହିଥିବା ସାମଞ୍ଜସ୍ୟ ଆମ ସମ୍ପର୍କର ବୃଦ୍ଧିଶୀଳ ଗଭୀରତା ଏବଂ ବିବିଧତାକୁ ବଳ ପ୍ରଦାନ କରୁଛି । ମିଳିତ ଭାବେ କାର୍ଯ୍ୟ କରି, ‘ଜନଗଣ, ସମୃଦ୍ଧି ଏବଂ ଶାନ୍ତି ପାଇଁ ଆମର ଭବିଷ୍ୟତ ଆଧାରିତ ଭାଗୀଦାରୀ’ ନିମନ୍ତେ ଆମର ସମ୍ପର୍କକୁ ଆଗେଇ ନେବା ଲାଗି ଆମେ ପ୍ରତିବଦ୍ଧ । ଏହି ଗସ୍ତ କାଳରେ, ରାଷ୍ଟ୍ରପତି ମୁନଙ୍କ ସହିତ ମୋର ଆଲୋଚନା ବ୍ୟତୀତ, ମୁଁ ବ୍ୟବସାୟ ନେତୃତ୍ୱ, ଭାରତୀୟ ସମୁଦାୟ ସଦସ୍ୟମାନଙ୍କ ସହିତ ଜୀବନର ପ୍ରତ୍ୟେକ କ୍ଷେତ୍ରର ବିଶିଷ୍ଟ ବ୍ୟକ୍ତିବିଶେଷଙ୍କୁ ସାକ୍ଷାତ କରିବି । ମୋର ଦୃଢ଼ ବିଶ୍ୱାସ ଯେ ଏହି ମହତ୍ୱପୂର୍ଣ୍ଣ ଭାଗୀଦାରୀକୁ ଆହୁରି ସୁଦୃଢ଼ କରିବାରେ ଏହି ଗସ୍ତ ସହାୟକ ହେବ ।